T L A Č O V Á S P R Á V A

**Titul výstavy:**  Network  
**Vystavujúci autor:** Adam Szentpétery **Miesto konania:** Koppelova vila, Galéria Jána Koniarka v Trnave, Zelený kríček 3, Trnava  
**Kurátor:**  Vladimír Beskid  
**Otvorenie výstavy:** 18.5.(Št) 2023 o 18:00

Galéria Jána Koniarka v Trnave v dramaturgii prestavovania výrazných osobnosti slovenskej scény prináša individuálnu výstavu Adama Szentpéteryho (nar. 1956). Ide o výber z aktuálnej tvorby autora predovšetkým za posledné roky 2020-2023.

Tvorba slovenského umelca Adama Szentpéteryho predstavuje maliarsku dráhu vo vizuálnom jazyku geometrie. Línia, farba a plocha sú základnými stavebnými kameňmi jeho obrazového systému. V priebehu štyroch desaťročí Szentpétery vybudoval v oblasti geometrickej abstrakcie monolitný maliarsky program, ktorý je esenciou mentálnej skratky, racionálnych postupov a protestantskej ekonómie formy.

Maliar programovo smeroval k vytvoreniu osobitých obrazových štruktúr, kde obrazová skladba pretínajúcich sa horizontál, vertikál a diagonál vytvára základnú platformu jeho prísneho geometrického systému, či rastra. K tomu sa pridáva vrstvenie jednotlivých farebných vrstiev, ktoré sa navršujú a prekrývajú navzájom (New York deň-noc, 2009; Partitúra 2017; Partitúra III, 2020). Táto pravidelná obrazová „mriežka“ generuje u Szentpéteryho charakteristické vizuálne napätie a frekvencie, vytvára často kompresívne, zúžené priestory, rotácie, či „superstruny“ na obrazovej ploche ( Stlačený priestor X-XI, 2017; Rotácia II, 2020; Horizontálna kompozícia, 2021).

Nosnú rolu v najnovšej sérii Szentéteryho malieb s celkových názvom Deformácie (od roku 2007) predstavujú monumentálne kruhy – rondá so zmenou formátovania obrazového priestoru. Ide o „zakrivenie“ priestoru na ploche, o ilúziu 3D efektu, čo odkazuje na vstup nových technológií dneška (fotografická optika rybieho oka, počítačové modelovanie, digitálne manipulácie a pod.). Najnovšie maľby tak prezentujú vlastný vnútorný model sveta – vizuálny mediálny a „dátový glóbus“, ktorý odkazuje na prebúranie sa do iného neeuklidovského priestoru (Štrukturálna deformácia III, 2012; Deformácia X, 2016).

Najnovšie série diel reagujú na súčasnú post-kovidovú situáciu a vplyv digitálnych médií na prenos vizuálnych dát v podobe rozmerných iluzívnych kruhov a elíps ( Covid 20-22, 2022; Network II, 2018; Network – výdul I,. 2022). Táto séria aj zastrešila celkový názov výstavy „ Network“, ktorý charakterizuje aj celkovú geometrickú sieť jeho programu.

Adam Szentpétery tak vytvára vlastnú „intelektuálnu esenciu“ maľby, osobitú polohu geometrickej abstrakcie a jej prenikavého kódovania v obrazovom poli. To ho radí k výrazným maliarskym zjavom aj v širšom stredoeurópskom kultúrnom kontexte. Aj prezentácia jeho diela spolu s popredným maďarským maliarom Imre Bakom len podčiarkuje tento fakt.

Doc. Adam Szentpétery, akad. mal., narodený roku 1956 v Rožňave. Štúdiá: 1976 – 1982 Vysoká škola výtvarných umení Bratislava (odbor monumentálne maliarstvo); 1971 – 1975 Stredná škola umelecko-priemyselná Košice (odbor grafika). Od roku 1999 – od založenia Katedry výtvarných umení a intermédií do 2022 – viedol Ateliér súčasného obrazu na novozaloženej Fakulte umení TU v Košiciach; 2004 – habilitovaný na docenta; 2007 – laureát štátnej ceny „Munkácsy Mihály díj“ v Budapešti. Posledné samostatné výstavy: 2017- Geometrické kódy; Tatranská galéria, Poprad; 2018 - Geo kódy; Danubiana Meulensteen Art Museum, Bratislava; Geometria v žltom, White & Weiss Gallery, Bratislava. Žije a tvorí v Rožňave a v Košiciach.